CELEX: 32004D0312
Language: hr
Date: 2004-03-30 00:00:00
Title: 2004/312/EZ: Odluka Vijeća od 30. ožujka 2004. o odobravanju Češkoj, Estoniji, Mađarskoj, Latviji, Litvi, Slovačkoj i Sloveniji određenih privremenih odstupanja od Direktive 2002/96/EZ o otpadnoj električnoj i elektroničkoj opremi

15/Sv. 014
            
            
               HR
            
            
               Službeni list Europske unije
            
            
               29
            
         32004D0312
   
               L 100/33
            
            
               SLUŽBENI LIST EUROPSKE UNIJE
            
            
               30.03.2004.
            
         
      ODLUKA VIJEĆA
   
   od 30. ožujka 2004.
   o odobravanju Češkoj, Estoniji, Mađarskoj, Latviji, Litvi, Slovačkoj i Sloveniji određenih privremenih odstupanja od Direktive 2002/96/EZ o otpadnoj električnoj i elektroničkoj opremi
   (2004/312/EZ)
   VIJEĆE EUROPSKE UNIJE,
   uzimajući u obzir Ugovor o pristupanju Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji, a posebno njegov članak 2. stavak 3.,
   uzimajući u obzir Akt o uvjetima pristupanja Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike i usklađenja Ugovora na kojima se temelji Europska unija, dalje u tekstu: „Akt o pristupanju iz 2003.”, a posebno njegov članak 55.,
   uzimajući u obzir zahtjeve Češke, Estonije, Mađarske, Latvije, Litve, Slovačke i Slovenije,
   uzimajući u obzir prijedlog Komisije,
   budući da:
   
               (1)
            
            
               U skladu s prvim podstavkom članka 5. stavka 5. Direktive 2002/96/EZ Europskog parlamenta i Vijeća od 27. siječnja 2003. o otpadnoj električnoj i elektroničkoj opremi (WEEE) (1), države članice moraju osigurati da se najkasnije do 31. prosinca 2006. ostvari odvojeno prikupljanje u prosjeku najmanje četiri kilograma godišnje otpadne električne i elektroničke opreme iz privatnih kućanstava po stanovniku.
            
         
               (2)
            
            
               Člankom 7. stavkom 2. Direktive 2002/96/EZ utvrđuju se određeni minimalni ciljevi za oporabu otpadne električne i elektroničke opreme i za ponovnu uporabu i recikliranje sastavnih dijelova, materijala i tvari. Države članice moraju osigurati da proizvođači ispunjavaju te ciljeve do 31. prosinca 2006.
            
         
               (3)
            
            
               U skladu s člankom 17. stavkom 1. Direktive 2002/96/EZ, države članice su dužne donijeti potrebne zakone i druge propise za pridržavanje te Direktive do 13. kolovoza 2004. Međutim, člankom 17. stavkom 4. točkom (a) Direktive 2002/96/EZ utvrđuje se da Grčka i Irska koje zbog općeg nedostatka infrastrukture za recikliranje, zemljopisnih okolnosti poput velikog broja malih otoka i postojanja ruralnih i planinskih krajeva, niske gustoće naseljenosti i niske razine potrošnje električne i elektroničke opreme, nisu u mogućnosti ispuniti ciljeve prikupljanja navedene u prvom podstavku članka 5. stavka 5. ili ciljeve oporabe navedene u članku 7. stavku 2. Direktive 2002/96/EZ i koje, na temelju trećeg podstavka članka 5. stavka 2. Direktive Vijeća 1999/31/EZ od 26. travnja 1999. o odlagalištima otpada (2), mogu zatražiti produžetak roka navedenog u tom članku, mogu produžiti razdoblja navedena u članku 5. stavku 5. i članku 7. stavku 2. Direktive 2002/96/EZ do najviše 24 mjeseca.
            
         
               (4)
            
            
               Na temelju članka 55. Akta o pristupanju iz 2003., Češka, Estonija, Mađarska, Latvija, Litva, Slovačka i Slovenija zatražile su prijelazna razdoblja u vidu privremenog odstupanja od rokova utvrđenih u prvom podstavku članka 5. stavka 5. i članka 7. stavka 2. Direktive 2002/96/EZ, navodeći kao razloge nedostatak infrastrukture za recikliranje, nisku gustoću naseljenosti i nisku razinu potrošnje električne i elektroničke opreme te zemljopisne okolnosti poput postojanja ruralnih područja.
            
         
               (5)
            
            
               Ti razlozi opravdavaju produžetak gore navedenih rokova za Češku, Estoniju, Mađarsku, Latviju, Litvu i Slovačku za 24 mjeseca, a za Sloveniju za 12 mjeseci,
            
         DONIJELO JE OVU ODLUKU:
   Članak 1.
   Češka, Estonija, Mađarska, Latvija, Litva i Slovačka mogu produljiti rokove navedene u prvom podstavku članka 5. stavka 5. i članka 7. stavka 2. Direktive 2002/96/EZ za 24 mjeseca.
   Slovenija može produžiti rokove navedene u prvom podstavku članka 5. stavka 5. i članka 7. stavka 2. Direktive 2002/96/EZ za 12 mjeseci.
   Članak 2.
   Ova je Odluka upućena državama članicama i Češkoj Republici, Republici Estoniji, Republici Mađarskoj, Republici Latviji, Republici Litvi, Republici Sloveniji i Slovačkoj Republici.
   
      Sastavljeno u Bruxellesu 30. ožujka 2004.
      
         
            Za Vijeće
         
         
            Predsjednik
         
         M. McDOWELL
         
      
   
   
      (1)  SL L 37, 13.2.2003., str. 24. Direktiva kako je izmijenjena Direktivom 2003/108/EZ (SL L 345, 31.12.2003., str. 106.).
   
      (2)  SL L 182, 16.7.1999., str. 1. Direktiva kako je izmijenjena Uredbom (EZ) br. 1882/2003 Europskog parlamenta i Vijeća (SL L 284, 31.10.2003., str. 1.).